b"\n_START_ARTICLE_\nBeryl Reid\n_START_SECTION_\nBiografia\n_START_PARAGRAPH_\nNascuda a Hereford, Anglaterra, era filla de pares escocesos i es va criar a Manchester, estudiant a les high schools dels barris de Withington i Levenshulme d'aquesta ciutat._NEWLINE_Reid va comen\xc3\xa7ar a treballar en una revista en la temporada teatral estiuenca de 1936 a Bridlington. Encara que no va tenir un aprenentatge formal, va arribar a actuar com a actriu de com\xc3\xa8dia en el Royal National Theatre de Londres. _NEWLINE_El seu primer gran \xc3\xa8xit va arribar amb el xou radiof\xc3\xb2nic de la BBC Educating Archie, fent el paper de l'entremaliada col\xc2\xb7legiala Monica i posteriorment el de Marlene._NEWLINE_Els m\xc3\xbaltiples papers de Reid per al cinema i la TV van rebre bones cr\xc3\xadtiques. Cal destacar-ne el paper de lesbiana que li va suposar un Premi Tony a la Millor Actriu Principal en una Obra de Teatre en L'assassinat de la germana George, i que en la versi\xc3\xb3 per a la pantalla li va suposar una nominaci\xc3\xb3 per al Globus d'Or a la millor actriu dram\xc3\xa0tica. La gira amb l'obra no havia estat un \xc3\xa8xit, i l'actriu va patir rebuig ciutad\xc3\xa0 a causa del seu personatge homosexual._NEWLINE_Reid va interpretar Connie Sachs en dues produccions, Tinker, Tailor, Soldier, Spy i Smiley's People. Per Smiley's People va guanyar un BAFTA a la millor actriu de televisi\xc3\xb3. Un altre dels seus papers televisius va ser el d'una subversiva feminista en el drama de 1987 The Beiderbecke Tapes._NEWLINE_A m\xc3\xa9s d'actuar, Reid va escriure una autobiografia, So Much Love.\n_START_SECTION_\nDefunci\xc3\xb3\n_START_PARAGRAPH_\nBeryl Reid es va morir el 1996 a South Buckinghamshire, Anglaterra, per complicacions sorgides despr\xc3\xa9s d'una operaci\xc3\xb3 en el genoll. Tenia 77 anys. Les seves restes van ser incinerades."